Voordat ek 'n baie belangrike saak aanraak, nl die pad vorentoe vir fotoskool, wil ek net noem dat daar 'n addisionele twee weke is waartydens die Light On Leadership boek (of e-boek) vir die voorafbestellingspryse beskikbaar is. Klik gerus hier as jy belangstel. Vanaf 31 Oktober sal dit teen gewone markprys te koop wees. So, as jy dalk nog 'n kersgeskenk in gedagte het. Dan is daar natuurlik ook Josef en Hennie se fotografie handleiding, wat net so besonders is...Klik gerus hier as jy meer wil weet.
Wat volg is net voorstelle/idees wat reeds genoem is, maar ons is oop vir enige moontlikhede:Ons wil nie graag twee webwerwe gebruik nie, want dan kry beginners nie kans om van Gevorderde Fotograwe te leer nie. Dit is egter 'n oorweging. Voorts kan ons kyk na 'n betaalmodel; waar mense wat meer ernstige/professionele kritiek op hulle foto's verlang dalk 'n maandfooi/jaarfooi kan betaal en in 'n "betaalde lid" kategorie geplaas word. Ons sal altyd ons bes doen om Fotoskool se gewone funksies kosteloos te hou. 'n Ander idee is om Fotoskool soos 'n kameraklub te benader waar lede wat ledegeld betaal in bepaalde "kategoriee/sterklasse" geplaas word, en appels dus met appels vergelyk kan word. 'n Klein icon sal dan die persoon se sterklas aandui (Frans van Heerden het al 'n paar jaar gelede hierdie voorstel gemaak).
Doretha verwoord ook grootliks my siening van fotoskool. Ek het fotografie ( in my geval seker "kiekies" neem) jare na my aftrede as stokperdjie opgeneem. Fotoskool is vir my die ideale forum waar ek my pogings kan plaas vir kritiek. Ek wil tog leer uit my foute en waardeer opregte, sonder doekies omdraai, kritiek. Ek wil tog nie 'n rat voor die oë gedraai word nie. Andersyds kan ek ook verstaan dat professionele lede kriewelrig word met die tipe foto's en krit wat soms gelewer word. My gevoel is dat FS moet bly soos dit tans is maar wil voorstel dat ledegeld gehef word. Sodoende sal lede wat nie ernstig is oor die blad nie mettertyd uitgeskakel word. Fotoskool is vir my 'n baie belangrik met die be-oefening van my stokperdjie. Indien FS 'n blad word vir die professionele lede onder ons gaan ek werklik nie die vrymoedigheid hê om foto's te plaas nie. Dankie vir hierdie skool en ek hoop my bydra was tot hulp.
Die anonieme lid se opmerking oor die aantal lede ens. stem ook saam om van die "dooie hout" ontslae te raak. As 'n lid nie aktief was vir 'n maand sonder enige rede nie haal hom/haar af. Glo dit sal die blad bevorder en nie so oorlaai nie. Dit sal weereens ekstra admin werk meebring.
Die posisie waaruit ek my standpunt motiveer is die volgende: Ek is ‘n amateur stokperdjie fotograaf en ek is tevrede met Fotoskool se formaat soos dit tans is. My stuiwer in die armbeurs is net ‘n poging om dalk die beste van twee wêrelde te behou en is nie vir my ‘n beginselsaak nie.
Daarom sou my voorstel die volgende wees: Behou die formaat van FS soos dit tans is, maar skep ‘n addisionele afdeling vir lede wat voel dat hulle braaf genoeg is om vir hierdie afdeling in te skryf. Maak ‘n klein maandelikse fooi die vereiste om foto’s in hierdie afdeling in te skryf. Koppel dan ook hierdie spesialis afdeling aan ‘n twee-weeklikse tema. Kritiek in hierdie afdeling is nie oop vir enige lid van FS nie, maar word slegs beoordeel deur Hennie, Igno, of beoordelaars soos deur hulle aangewys. Ken dan ‘n 1ste, 2de en 3de plek elke tweede week toe en gebruik die inskrywingsfooi (of gedeelte daarvan) as prysgeld.
Igno, nou ja, 'n taaier toffie as hierdie een gaan jy nie maklik kry nie...............ek stem 100% vir die betaal opsie. Ek glo dit gaan die lede bymekaar hou wat ernstig is oor FS en wat ook raad en daad op hulle fotos wil hoor. Ek hou ook van Jan Hendrik se sterre gee idee maar ek weet nie of die op hierdie platvorm moontlik is nie. Aan die einde van die dag moet ons onthou dat hierdie 'n "skool" is en wat doen ons in 'n skool? Ons leer daar.......(gelukkig brand ons nie af nie!!!)
Dankie dat jy soveel moeite en seker nagte se wakker lê deur gemaak het om ons FotoSkolers weer op die lug te kry. Ek het persoonlik al ontsettend baie by FotoSkool geleer en met elke foto wat ek neem probeer ek toepas wat ek hier, op my foto's maar ook deur ander se foto's se kommentaar geleer het. Ek voel baie beslis dat ons nie verniet 'fees must fall' kan skool gaan nie. Dit kos sekelik geld om so blad aan die gang te hou. Dus ledegeld is seker reg (vir almal) om te betaal. Ek self het nie probleem met die huidige standaard van foto's nie, omdat ek nie kan kompeteer met baie goeie fotograwe en met die wat baie 'grand' kamera's het nie. Ek neem met gewone Nikon Coolpix L820. Ek het nie ’n makrolens nie en neem met die verstelling van die kamera. Ek 'klas' my dus onder die gewone skolers. Ek het geen probleem met skolers wat voel dat hulle op ’n hoër katogorie geplaas moet word nie. Dit sal net jammer wees as ons nie almal se foto's kan sien en ook die kommentare kan lees om sodoende ook nog te groei nie. Sterkte met die besluitneming, moet asseblief net nie die skool toemaak nie. Ons is al soos outydse 'penvriende'.